Гризалки и чесалки за бебета
Чесалките/гризалките за никнещи зъби са играчки, които бебето може да сложи в устата си и по този начин да облекчи напрежението и дискомфорта във венците. Бебетата получават облекчение от дъвченето на този вид играчки, тъй като те упражняват лек натиск върху венците.
Бебетата са много различни, затова родителите трябва да бъдат наблюдателни, за да открият какво е подходящо за собственото им дете – дали да му изберат гризалка/чесалка, или е достатъчно да му дадат просто парче хавлиен плат, който да дъвче, за да се почувства по-добре.
Причините, поради които бебетата обичат да дъвчат чесалки/гризалки, са свързани не само с облекчаване на състоянието при никнещи зъби. Тази потребност е естествена част от развитието на детето – всичко, което сложи в устата си, го насърчава да движи езика си, което от своя страна му дава информация за устройството на устната кухина и полага основите за развитието на речта.


